দিনাজপুর, ১৮ জুন : দিনাজপুরের কাহারোলে মস্তক বিচ্ছিন্ন দুই ব্যক্তির পরিচয় উদ্ধার করেছে পুলিশ ।        কাহারোল  থানা পুলিশ এ ঘটনার সত্যত্বা স্বীকার করে জানান, পরিচয় পাওয়া একজনের নাম সিদ্দিক। সে গাইবান্ধা জেলার গোবিন্দগঞ্জ থানার বজলুক গ্রামের আব্দুস সাত্তারের পুত্র অপরজন কাজল বলে পুলিশ জানায়।        কাহারোল থানার অফিসার্স ইনচার্জ (ভারপ্রাপ্ত) আরমান আলী শনিবার দুপুরে জানান, ২০০৪ সালে সিদ্দিক ও কাজল জেএমবির সদস্য হিসেবে জেল হাজতে ছিল। জেএমবির দল থেকে বের হয়ে আসার জের ধরে কিংবা পূর্বের জেএমবির অর্থ লেনদেনের ঘটনার জের ধরে জেএমবির সদস্যরা তাদেরকে হত্যা করতে পারে বলে ধারণা করছেন তিনি।        তিনি জানান, বিস্তারিত জানার জন্য মামলার তদন্তকারী কর্মকর্তা এসআই রেজাউল করিমকে গাইবান্ধায় পাঠানো হয়েছে। তবে এখন পর্যন্ত বিস্তারিত কিছু জানা যায়নি।        উল্লেখ্য, বৃহস্পতিবার দিবাগত রাত ১১টার দিকে কাহারোল রামপুর মোড়ের মাঠের পার্শ্ববর্তী গ্রামবাসী মস্তক বিচ্ছিন্ন দুজনের লাশ দেখতে পেয়ে থানা পুলিশকে জানালে পুলিশ রাত তিনটার দিকে মস্তক বিচ্ছিন্ন দুটি লাশ ও একটি মাথা উদ্ধার করে।        বার্তা২৪ ডটনেট/এটি